Qeveria e Shqipërisë merr vendimin për shtimin e trupave shqiptare në Irak
Vendimi i qeverisë do të duhet të kalojë edhe në parlament për të marrë formë përfundimtare
50 trupa të reja komando shqiptare do t’i shtohen kontingjentit të forcave të ushtrisë të cilat veprojnë në Irak. Vendimi u mor nga qeveria e Shqipërisë gjatë mbledhjes së sotme. Kjo është një shenjë e vullnetit të Shqipërisë për të vazhduar angazhimin dhe kontributin e saj të drejtpërdrejtë në luftën kundër terrorizmit si dhe forcimin e demokracisë dhe lirisë në Irak, i tha Zërit të Amerikës zëdhënësi Aldrin Dalipi. Të 120 trupat e reja pritet të nisen në ditët e para të muajit prill kur do të bëhet edhe ndërrimi me kontingjentin prej 70 komandove që ndodhen aktualisht në Irak. Sipas standarteve të Natos, 120 është edhe numri i nevojshëm për formimin e një kompanie ushtarake. Trupat shqiptare do të vazhdojnë të veprojnë në Mosul, në zonën e aeroportit të këtij qyteti ku veprojnë nën komandën amerikane. Vendimi i qeverisë do të duhet të kalojë edhe në parlament. Edhe kjo shtesë e numrit të trupave do të përballohet financiarisht nga shteti shqiptar. Kostot e pranisë shqiptare në Irak shkojnë tashmë në më shumë se gjysëm milion dollarësh në vit. Shqipëria ishte ndër vendet e para që përkrahu ndërhyrjen amerikane në Irak dhe menjëherë ofroi mbështetje edhe me trupat e veta që u rreshtuan në koalicionin antiterror të udhëhequr nga Shtetet e Bashkuara dhe Anglia. Të 70 komandot e para u nisën në prill të vitit 2003. Ato u përcollën me një ceremoni madhështore të rganizuar në sheshin qëndror të kryeqytetit në praninë e autoriteteve më të larta të vendit. Përveç Irakut, trupa e ushtrisë shqiptare janë të angazhuara në misione paqeje në Bosnje dhe në Afganistan.